
			3. MODUL: Protoktisti

		

		
			Trajanje: 6 školskih sati

			Ishodi modula:

				Razlikovati osnovna obilježja pojedinih skupina protoktista.

				Usporediti razmnožavanja pojedinih skupina protoktista.

				Objasniti važnost autotrofnih i heterotrofnih protoktista u ekosustavu.

				Smjestiti protoktiste u evolucijsko razvojno stablo na temelju sličnih osobina s prokariotskim organizmima i biljkama.

			Generičke kompetencije: suradnja, kritičko mišljenje (sposobnost kritike i samokritike); sposobnost analize i sinteze.

			Napomena:

			Popunjavanje dnevnika učenja za učenike s teškoćama opisano je u uvodnom dijelu priručnika.

			Jedinice DOS-a:

			3.1. Autotrofni protoktisti

			3.2. Heterotrofni protoktisti

			3.3. Protoktisti- znati, razumjeti i primijeniti

			3.1. Autotrofni protoktisti

			Obrada novog gradiva; 2 sata – blok sat

			Generičke kompetencije: suradnja, sposobnost kritike i argumentiranja.

			Temeljni koncept: Autotrofni način prehrane

			Cilj: Opisati obilježja autotrofnih protoktista na tipičnim predstavnicima i objasniti njihov značaj za čovjeka i biosferu.

			Ishodi:

			1. Prepoznati tipične predstavnike različitih skupina autotrofnih protoktista.

			2. Opisati načine razmnožavanja autotrofnih protoktista.

			3. Objasniti značenje autotrofnih protoktista za čovjeka i biosferu.

			Uvodni dio:

			Uključi se!

			Učenici u svoje bilježnice pišu obilježja koja povezuju alge i praživotinje s biljkama odnosno životinjama. Nastavnik proziva pojedine učenike da iznesu ostatku razreda svoj zapis. Učenik do njega procjenjuje je li suglasan s napisanim ili nije te ako nije zašto nije.

			Središnji dio:

			Učenici popunjavaju priloženi shematski prikazuju na osnovu svog predznanja. Shematski prikaz mogu izraditi i pomoću alata http://www.xmind.net/, a može se doraditi u smislu da se dodaju i uklone predloženi pravokutnici. Potom u paru proučavaju tekst o važnost algi za biosferu i čovjeka. Na temelju pročitanog sa svojim parom sažimaju i izdvajaju najvažnije te dopunjavaju shematski prikaz (dodaju i ispunjavaju odgovarajuće pravokutnike). Potom prouče tekst o raznolikosti autotrofnih protoktista i upisuju u shematski prikaz tipične predstavnike različitih skupina te opisuju njihove prilagodbe. Na kraju prouče tekst i animaciju o razmnožavanju algi te ponovo dopunjavaju shematski prikaz. Nastavnik obilazi učenike, potiče ih i pomaže po potrebi.

			Nakon što su popunili shematski prikaz, svoju shemu usporede sa dva susjedna para učenika i tako formiraju grupu. U grupi učenici traže veze između popunjenih pravokutnika i unutar njih na sljedeći način: jedna grupa traži dokaze kako razmnožavanje algi utječe na njihovu raznolikost, druga grupa traži dokaze da su pojedine skupine povezane (ovise li jedna o drugoj), a treća grupa traži dokaze kojima dokazuje kako bi nestanak pojedine izabrane skupine utjecao na biosferu. U razredu dvije grupe mogu raditi na istom zadatku. Nakon što su napisali dokaze, s ostalim grupama izmjenjuju svoj uradak (izmijeniti s grupom koja nije imala isti zadatak). Grupa procjenjuje jesu li suglasni s napisanim dokazima. Ako nisu, pišu protuargument (dokaz kojim će opovrgnuti iznesen dokaz). Nekoliko grupa predstavi ostalim učenicima svoju procjenu uratka druge grupe. Na temelju shematskog prikaza i veza nastavnik procjenjuje ostvarenost ishoda.

			Završni dio:

			Učenici čitaju tekst o cvjetanju voda. Zadaje im se pitanje Kako čovjek utječe na raznolikost odnosno brojnost neke vrste/skupine te kakve to posljedice ima na biosferu? Učenici zapisuju svoje ideje na ljepljive papiriće i lijepe ih na ploču. Na temelju svega zapisanog svatko donosi svoj zaključak te ga zapisuje u svoj dnevnik učenja. Ova se aktivnost može napraviti i putem lino ploče http://e-laboratorij.carnet.hr/lino-online-ploca-suradnju. Procjene ishoda, kao i procjene razvoja generičkih kompetencija, nastavnik zapisuje u svoj dnevnik poučavanja.

			Prijedlozi prilagodbe sadržaja za učenike s teškoćama:

			Učenici mogu unaprijed pripremiti i naučiti obilježja koja povezuju alge i praživotinje s biljkama odnosno životinjama, kako bi bili sigurniji prilikom prezentiranja u trenutku kad ih nastavnik prozove. Učenike koji imaju problem s nastupom pred razredom razrednik ne proziva već uzima njihovu bilježnicu i pročita što su učenici zabilježili. U središnjem dijelu kod upisivanja u shematski prikaz te čitanja teksta i gledanja animacije, učenik koji je u paru s učenikom s oštećenjem vida bilježi podatke u shematski prikaz i čita tekst dok učenik s oštećenjem vida učeniku s kojim je u paru pomaže ispunjavati shematski prikaz. Nastavnik smjernicama pomaže paru u kojem se nalazi učenik s teškoćama te ih češće obilazi kako bi ih upitao kako stoje s zadatkom.

			Na kraju sata poželjno je da učenici dobiju slikovno ili zvučno (učenici s oštećenjima vida) podržan predložak sa sažetkom sadržaja koji se učio koji će im služiti za ponavljanje i podsjećanje za iduće korake u proširivanju stečenih znanja.

			Za vođenje dnevnika učenja potrebno je dati strukturu i učenicima je obrazložiti ili dati smjernice u obliku rečenica za dopunjavanje, pitanja i sl. Učenici s oštećenjima vida vode dnevnik učenja na glasovnoj razini. Učeniku dati smjernice za izradu vlastite umne mape, pokazati mu kako mapa treba izgledati i što treba sadržavati umna mapa.

			Prijedlozi prilagodbe za darovite učenike:

			Daroviti učenici često imaju potrebu za proširenjem gradiva i za dodatnim saznanjima i zadatcima. Ako nastavnik uoči da je učeniku na nastavi premalo gradiva, preporuča se da mu daje dodatne zadatke i sadržaje kojima bi učenik obogatio svoje znanje. Također, u radu u grupi učenika se može postaviti za predstavnika grupe, prozvati ga da prezentira rad ili da pomogne učenicima kojima je to potrebno.

			Nastavnik može učeniku dati zadatak u obliku projekta gdje sadržaj učenog mora dodatno istražiti, povezati sa sadržajem učenja drugog predmeta te predstaviti razredu. Na taj će se način opus njegovih aktivnosti povećati, odnosno naglasak će biti stavljen na razvoj vještina rješavanja problema te kreativnog, kritičkog i znanstvenog razmišljanja. Nastavnik u ovoj jedinici učeniku može dati zadatak da daroviti učenik sam riješi cijeli shematski prikaz i prezentira ga razredu ili, ako radi u paru, da izradi još jedan shematski prikaz o nekoj temi za koju on sam smatra da je bitna za tu nastavnu jedinicu.

			Potrebno mu je omogućiti da svoje znanje i rad prezentira jer mu tako dajemo priznanje za njegov trud i mogućnost da vježba svoje prezentacijske i komunikacijske vještine.

			3.2. Heterotrofni protoktisti

			Ponavljanje gradiva; 2 sata – blok sat

			Generičke kompetencije: sposobnost kritike i samokritike; sposobnost analize; sposobnost stvaranja novih rješenja; suradnja.

			Temeljni koncept: Raznolikost protoktista

			Cilj: Usporediti prilagodbe različitih heterotrofnih protoktista i opisati njihov utjecaj na čovjeka.

			Ishodi:

			Opisati prilagodbe heterotrofnih protoktista.

			Prepoznati tipične predstavnike različitih skupina heterotrofnih protoktista.

			Navesti najčešće bolesti uzrokovane heterotrofnim protoktistima.

			Uvodni dio:

			Uključi se!

			Nakon pogledanog videa raspravite s učenicima o tome zašto je ameba heterotrofni organizam i opišite kako se ona hrani.

			Središnji dio:

			Učenici samostalno uspoređuju građu tipičnih predstavnika heterotrofnih protoktista (korjenonožaca i trepetljikaša) te pronalaze razlike i sličnosti u njihovoj građi. Premda za kretanje i hranjenje koriste različite gradivne elemente, potaknite učenike da razmisle koliko su zapravo različiti/slični. Postavite pitanje poput: Uzimaju li papučice hranu endocitozom kao i amebe ili ne uzimaju?

			Učenici će usporediti različite nametničke oblike protoktista. Zadajte im da samostalno tablično prikažu uzročnika pojedine bolesti, način kojim se prenose i simptome koje uzrokuju kod čovjeka.

			Završni dio:

			Učenici samostalno rješavaju kviz i procjenjuju svoje znanje. Procjene ishoda, kao i procjene razvoja generičkih kompetencija, nastavnik zapisuje u svoj dnevnik poučavanja.

			Prijedlozi prilagodbe sadržaja za učenike s teškoćama:

			Učeniku s oštećenjem vida potrebno je opisati što se događa u videoprikazu kako bi mogao izvršiti zadatak. Za učenike s teškoćama poželjno je da sličnosti i razlike između gljiva i biljaka rade uz vizualnu podršku, a također im se mogu dati smjernice kojima će se rukovoditi u promatranju. Za učenike s teškoćama, posebice za učenike s oštećenjem vida, potrebno je predvidjeti rad u paru. Kod tabličnog prikaza učeniku s teškoćama potrebno je omogućiti da izabere način na koji će riješiti zadatak ako mu tablični prikaz predstavlja prepreku kod rješavanja zadatka. Kod rješavanja kviza učenicima s teškoćama objasniti zadatke koje ne razumiju i dati im više vremena za rješavanje. 

			Prijedlozi prilagodbe za darovite učenike:

			Nastavnik može učeniku dati zadatak u obliku projekta gdje sadržaj učenog mora dodatno istražiti, povezati sa sadržajem učenja drugog predmeta te predstaviti razredu. Na taj će se način opus njegovih aktivnosti povećati, odnosno naglasak će biti stavljen na razvoj vještina rješavanja problema te kreativnog, kritičkog i znanstvenog razmišljanja.

			Daroviti učenik može pronaći nekog uzročnika koji se pojavljivao u povijesti ili ga nisu spominjali na satu i svoj rad prezentirati svom razredu. Takvim učenicima treba pružiti podršku i dati im mogućnost da svoj rad izlažu kako bi bili motiviraniji i samopouzdaniji.

			3.3. Protoktisti – znati, razumjeti i primijeniti

			Ponavljanje gradiva; 2 sata – blok sat

			Generičke kompetencije: sposobnost kritike i samokritike; sposobnost analize; sposobnost stvaranja novih rješenja; suradnja.

			Temeljni koncept: Raznolikost protoktista; Istraživanja u biologiji

			Cilj: Usporediti različite skupine protoktista, njihove prilagodbe na okoliš u kojem žive, razmnožavanje, način prehrane i utjecaj na čovjeka i okoliš.

			Ishodi:

			Usporediti stanište i razlike i sličnosti u prilagodbama pojedinih skupina protoktista.

			Usporediti razmnožavanje protoktista i njihov utjecaj na čovjeka i okoliš.

			Usporediti autotrofni i heterotrofni način prehrane.

			Uvodni dio:

			Uključi se!

			Učenici tehnikom vruće olovke pišu scenarij za „film katastrofe“ u kojem odjednom nestaju svi protoktisti na Zemlji. Učenici koji žele mogu pročitati svoj „scenarij“ kako bi ga prokomentirali s ostalim učenicima.

			Središnji dio:

			Učenike podijelite u skupine. Svaka skupina rješava jedan zadatak iz DOS-a: Planktonski protoktisti; Stezljivi mjehurići; Autotrofi vs. heterotrofi. Nakon što riješe zadatke, ostalim skupinama ukratko prezentiraju temu na koju su bila pitanja iz njihova zadatka te odgovore na pitanja. Nastavnik i ostali učenici mogu postavljati dodatna pitanja i upozoriti na eventualne pogrešne odgovore.

			Nakon toga učenicima zadajte da u skupinama prouče digitalni pokus o cvjetanju voda.

			Istraživačko pitanje koje im postavlja nastavnik je: Kako umjetno gnojivo djeluje na rast i razmnožavanje algi?

			Učenici na temelju onoga što su već učili o algama postavljaju hipotezu. Svaka skupina određuje zavisnu, nezavisnu i kontrolne varijable u ovome pokusu. Učenici unutar skupina zapisuju vizualne promjene i količinu otopljenoga kisika u tri različite staklenke virtualnoga pokusa. Promjene u količini kisika prikazuju grafički te analizom rezultata donose zaključke. Između skupina uspoređuju i komentiraju svoje zaključke. Unutar skupine odgovaraju na pitanja uz virtualni pokus u jedinici DOS-a te uspoređuju svoje odgovore.

			Za dodatno istraživanje učenicima možete zadati da osmisle pokus kojim će ispitati učinak nekih drugih faktora na rast i razmnožavanje algi. Pokuse mogu postaviti kod kuće, fotografirati različite faze pokusa te predstaviti svoje rezultate i zaključke ostalim učenicima pomoću postera ili prezentacije.

			Završni dio:

			Procjene ishoda, kao i procjene razvoja generičkih kompetencija, nastavnik zapisuje u svoj dnevnik poučavanja te poziva učenike da ispišu stranice dnevnika učenja uz uputu da procijene vlastito razumijevanje sadržaja sa sata na temelju samostalno riješenog kviza i rješavanja zadataka iz DOS-a unutar skupina. Sve ono što je ostalo nejasno ili o čemu žele znati više zapišu u svoj dnevnik te napišu plan kako će doći do odgovora. Odgovor pišu kada dođu do njega.

			Prijedlozi prilagodbe sadržaja za učenike s teškoćama:

			Nastavnik pazi prilikom podjele u skupine da učenika s teškoćama ne stavi u skupinu s učenicima s kojima učenik ne ostvaruje dobro suradnju. Za rad u skupinama učenicima možete ponuditi neku vrstu hodograma obavljanja aktivnosti odnosno koraka u njezinu provođenju, pri čemu je potrebno jasno definirati pojedinačne uloge. Prilikom gledanja videozapisa učeniku se video detaljno opisuje i objašnjava. Nastavnik ne proziva učenika s teškoćama da izlaže svoje rad ako zna da učeniku to stvara nelagodu.

			Učeniku se na kraju sata pismeno daje sadržaj nastavnog gradiva sa zapisanim zadacima za rad kod kuće.

			Prijedlozi prilagodbe za darovite učenike:

			Učeniku omogućiti da izvede pokus na satu ako mu to uvjeti dozvoljavaju ili da pronađe zanimljive neopasne pokuse koje će putem videa prezentirati i objasniti učenicima i nastavniku.

			Naputak:

			Općenite didaktičko-metodičke upute za rad s učenicima s teškoćama možete pronaći na stranici:

			https://scenariji-poucavanja.e-skole.hr/wp-content/uploads/2016/09/CARNET_Didakticko-metodicke-upute.pdf

			Općenite upute za rad s darovitim učenicima možete pronaći na stranici:

			http://www.idem.hr/index.php?option=com_content&view=article&id=207:daroviti&catid=36&Itemid=78

